DÔVODOVÁ SPRÁVA

A. Všeobecná časť

	Návrh zákona, ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a ktorým sa menia a dopĺňajú niektoré zákony  (ďalej len „návrh zákona“). Ministerstvo životného prostredia Slovenskej republiky (ďalej len „Ministerstvo životného prostredia SR“) predkladá návrh zákona do legislatívneho procesu za účelom zabezpečenia záujmov ochrany vôd vyplývajúcich z  Koncepcie vodnej politiky do roku 2030 s výhľadom do roku 2050, schválenej uznesením vlády SR č. 372/2022 zo dňa 1. júna 2022.
	
	Základným cieľom navrhovanej úpravy je riešenie aplikačných problémov, ktoré vyplynuli z požiadaviek Ministerstva životného prostredia SR, okresných úradov ako orgánov štátnej vodnej správy, odborných organizácií ministerstva, správcu vodohospodársky významných vodných tokov – Slovenského vodohospodárskeho podniku, štátneho podniku, Vodohospodárskej výstavby, štátneho podniku, ako aj ustanovení týkajúcich sa povinností vlastníkov a správcov vodných stavieb akumulujúcich vodu. Slovenský vodohospodárskeho podnik, štátny podnik (ďalej len „SVP, š. p.“) a Vodohospodárska výstavba, štátny podnik (ďalej len „VV, š. p.“) patria medzi významné  strategické podniky Slovenskej republiky. SVP, š. p., vykonáva správu vodných tokov, a spoločne s  VV, š. p., spravujú aj vodohospodársky významné vodné stavby.  

Upravuje sa možnosť zmluvne previesť povinnosti správcu vodnej stavby na vodohospodársky významnom vodnom toku na správcu vodohospodársky významného vodného toku za cenu dohodnutú v súlade s cenovými predpismi. Zabezpečuje sa efektívne využívanie majetkových a finančných zdrojov štátu v záujme plnenia zákonných povinností oboch správcov majetku štátu, využitie ich potenciálu a zdrojov a ich následný ekonomický rozvoj.

So zámerom spresnenia informácií o skutočných zásobách najmä podzemných vôd sa upravuje pre právnickú osobu a fyzickú osobu – podnikateľa nahlasovanie množstiev odberov povrchových vôd a podzemných vôd a vypúšťanie odpadových vôd do povrchových vôd a podzemných vôd. 
V nadväznosti na opatrenia vyplývajúce zo smernice Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia spoločenstva v oblasti vodného hospodárstva (Ú. v. ES L 327, 22.12.2000; Mimoriadne vydanie Ú. V. EÚ, kap. 15/zv. 005) v platnom znení (ďalej len „Rámcová smernica o vode“) sa zavádza dodržiavanie ekologických prietokov.

Návrhom zákona sa ďalej terminologicky spresňujú niektoré doterajšie ustanovenia a zároveň sa reaguje aj na ďalšie potreby aplikačnej praxe. S cieľom zabezpečiť postup odstraňovania sedimentov sa zavádza pojem sediment a manažment sedimentov pre účely zákona o vodách. 

           V nadväznosti na doterajšiu aplikačnú prax, ako aj požiadavky zástupcov Úradu geodézie, kartografie a katastra o doplnenie absentujúcej právnej úpravy pri rozhodnutí o zmene druhu pozemku z vodnej plochy na ostatnú plochu a zastavanú plochu a nádvorie a naopak, sa návrhom zákona definuje pojem vodná plocha, upravujú a spresňujú doterajšie postupy ohľadom predkladania rozhodnutí podľa § 43 ods. 8 a § 23 písm. c) a d) na zápis do katastra nehnuteľností. 
	
Súčasťou zmien a doplnení v článku I je precizovanie existujúcej právnej úpravy, predovšetkým realizáciou legislatívno-technických úprav a formulačných upresnení.
 
V nadväznosti na doplnený absentujúci legislatívny rámec pri zmene druhu pozemku z vodnej plochy na ostatnú plochu a zastavanú plochu a nádvorie a naopak sa novelizuje aj zákon 
č. 326/2005 Z. z. o lesoch v znení neskorších predpisov a zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov z dôvodu zosúladenia niektorých ustanovení, resp. zjednotenia znenia citovaných zákonov s návrhom zákona. 
Súčasťou predkladaného návrhu zákona je aj návrh na zmenu zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov, v ktorom sa zavádza definícia prevádzky verejného vodovodu a definícia obsluhy verejnej kanalizácie. Zároveň sa nad rámec už platného  zákona špecifikuje subjekt verejného práva, obec alebo združenie obcí ako územie, na  ktorom sa verejný vodovod alebo verejná kanalizácia nachádza alebo obec alebo združenie obcí, ktoré sú vlastníkom prevádzkovo súvisiaceho verejného vodovodu alebo prevádzkovo súvisiacej verejnej kanalizácie. Ďalej sa zavádzajú správne delikty v nadväznosti na povinnosti v § 15 ods. 1 písm. i) a § 16 ods. 1 písm. h) týkajúce sa povinnosti vlastníka verejného vodovodu alebo verejnej kanalizácie (alebo prevádzkovateľa VV alebo VK) vytvárať účelovú rezervu finančných prostriedkov a jej použitie na obnovu VV alebo VK v súlade s plánom obnovy VV alebo VK. 
V zákone č. 543/2002 o ochrane prírody a krajiny v znení neskorších predpisov sa upravuje definícia mokrade, ktorá sa dáva do súladu s Dohovorom o mokradiach (Ramsarský dohovor). V nadväznosti na novelu Trestného zákona sa pri výnimke na súhlas výrubu drevín mení značná škoda na väčšiu škodu. Zároveň sa zapracovala fikcia súhlasu orgánu ochrany prírody na výrub drevín pre správcu vodných tokov.
Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.

Návrh zákona bude mať pozitívny aj negatívny vplyv na rozpočet verejnej správy. Návrh zákona bude mať negatívny vplyv na podnikateľské prostredie. Návrh zákona je bez sociálny vplyvov, vplyvov na informatizáciu spoločnosti, vplyvov na služby pre občana, životné prostredie a bez vplyvov na manželstvo, rodičovstvo a rodinu.

Návrh zákona nie je predmetom vnútrokomunitárneho pripomienkového konania.

